Møde: 29-11-2018 kl. 19.00 – 20.30
Sted: Bogsalonen
Deltagere: Thomas, Leif, Merete, Pia, Sten og Trine

1. Hvordan kommer vi videre?
Vi tog en runde, og der var bred enighed om, at vi gerne ville stifte en forening således, at vi kan fortsætte med at udforske den anvendte filosofi inden for nogle rammer, som kan sikre, at det ikke er Thomas og Leif, der skal lave alt arbejdet 😊
Foreningen skal danne ramme for ”Lad 1000 blomster blomstre” på den måde, at vi vil være åbne for medlemmernes initiativer og ideer, og IKKE lukke os om os selv og blive formalistiske.
**Emner** kunne f.eks. være: Eksistensfilosofi, Filosofi og musikalitet, Kant, endnu mere Anvendt filosofi.
**Form** kunne f.eks. være: Mødes sidste torsdag i hver måned, heldagsarrangementer, oplægsholdere udefra, samarbejde med andre foreninger i Halsnæs, og vi skal være opmærksomme på, at når næste hold begynder, kan de måske vise sig at have helt andre ønsker, en anden kultur o.lign., og dette skal foreningen også rumme.
**Lokalemuligheder** kunne f.eks. være Bogsalonen, Bibliotekerne, Carl-E, Paraplyen, Mejeriet, Foreningshuset v. Knud Rasmussens Hus, Lynæs gamle købmandsgård, Gubben i Hundested, Ågalleriet eller andre foreningslokaler ved Krudtværket.
Tilknytningen til Bogsalonen ønskes under alle omstændigheder fastholdt, og der kan godt laves aftaler om, at f.eks. mindre studiekredse kan være i Bogsalonen og en formand kan have nøgle – blot der betales for kaffe, ryddes op osv.
**Medlemmer af foreningen** kunne være alle interesserede, men til den stiftende generalforsamling inviteres ”kun” deltagere fra det første hold – simpelt hen for, at vi kan komme i gang hurtigst muligt. På sigt kunne vi skrive i Lokalavisens kulturkalender om vores studiekredse, arrangementer mm. således, at alle interesserede kunne blive opmærksom på foreningens eksistens.
**Økonomi** kunne f.eks. tilvejebringes gennem medlemskontingent (som ikke må være for højt) suppleret med betaling for kaffe/ the, når man deltager i noget – muligvis kan der opnås tilskud fra Halsnæs Kommune til enkeltarrangementer.
**Hjemmeside** for foreningen vil være RIGTIG god at have. Sten tilbød at stå for dette. Han har et sted, hvor vi i første omgang kan oprette hjemmesiden – se på Nettet: arete.dk – send gerne kommentarer mm. til Sten, om denne hjemmesideform er anvendelig.

2. Stiftende generalforsamling
Der indkaldes til stiftende generalforsamling i foreningen d. 10. januar 2019 kl. 19.00. (Dette er den dato, vi aftalte på sidste dag på det første hold, at vi skulle mødes igen).
Til brug for generalforsamlingen skal følgende være på plads:

1. Forslag til *foreningsnavn*. Vi foreslår ”Halsnæs filosoferer….”. Det giver mulighed for, at vi kan skrive f.eks. ”Halsnæs filosoferer…over eksistentialisme”.
2. Forslag til foreningens *formål*. Ideerne mange, f.eks. ”Foreningens formål er at give medlemmerne rum og inspiration til at filosofere sammen over væsentlige livsspørgsmål, f.eks. eksistens, etik og erkendelse”. – ”Formålet er at udforske filosofien til større glæde i hverdagen”. – ”Formålet er, at medlemmerne bliver klogere på sin egen hverdagsfilosofi”. – ”Formålet er at bringe filosofien tilbage til torvet”. - Thomas udarbejder forslag og rundsender til arbejdsgruppen, inden 20. december 2018.
3. Forslag til *bestyrelse*: 5 personer – Thomas, Merete, Pia, Sten og Trine vil gerne stille op – Leif overvejer, om han har tid. Bestyrelsen konstituerer sig selv efter generalforsamlingen.
4. Forslag til *kontingent*: 100 kr. pr. år + betaling for kaffe, når man deltager i noget.
5. Forslag til *vedtægter*. Pia udarbejder forslag og rundsender til arbejdsgruppen inden 20. december.
6. Forslag til *forretningsorden for generalforsamlingen.* Pia udarbejder forslag og rundsender til arbejdsgruppen inden 20. december.
7. Forslag til *dirigent*. Vi foreslår Thomas.
8. Forslag til *referent*. Vi foreslår Trine.

*På selve generalforsamlingen* skal vi pointere, at ideer er MEGET velkomne til, hvad vi vil med vores forening, hvilke ”ting”, der skal foregå etc. etc.
Ligeledes skal en liste lægges frem, hvor folk kan skrive deres mailadresser OG give tilsagn om, at vi gerne må skrive til dem.

Leif indkalder til den stiftende generalforsamling og sender a) – f) med ud.
Pia byder velkommen til generalforsamlingen og foreslår Thomas som dirigent

3. Efter generalforsamlingen
En række praktiske ting skal ordnes umiddelbart efter generalforsamlingen:

* Bestyrelsen skal konstituere sig med formand, næstformand, kasserer og sekretær
* Foreningen skal have et CVR-nummer
* Der skal etableres et medlemskartotek (HUSK Persondataforordningen – vi skal have skriftlig accept fra alle medlemmer, at vi må kontakte dem på mail.)
* Det skal undersøges, om vi har muligheder for tilskud fra kommunen
* Vi skal oprette en bankkonto til foreningen
* Vi skal finde lokalemuligheder som supplement til Bogsalonen
* Måske skal vi se på, om vi ligefrem skal være en aftenskole – men det vil nok medføre for strikse regler.

4. Næste møde i arbejdsgruppen
Vi holder møde i arbejdsgruppen torsdag d. 20. december kl. 19.00 i Bogsalonen – hvis det er nødvendigt. Vi prøver at klare mest muligt pr. mail.

Vores mailadresser er:

|  |  |
| --- | --- |
| **Navn** | **Mailadresse** |
| Merete | meretekaj@youmail.dk |
| Pia | pia.k.brunse@gmail.com |
| Sten | sten@smogensen.dk |
| Trine | trine-jan@mail.dk |
| Thomas | mail@thomasryanjensen.dk |
| Leif | post@bogsalonen.net |

Tak for dejlig kaffe, dejligt samvær og hyggelige rammer! - Referent: Pia